Imtella' Ottubru 20, 2021 Rapport: Mario Micallef L-ewwel pixxina ta' daqs Olimpliku f'Għawdex ġiet iffurmata hekk kif ix-xogħol tal-bini ta' Ċentru Akkwatiku u Sportiv fir-Rabat kważi tlesta. Il-kostruzzjoni taċ-ċentru hi stmata li se tiswa €16-il miljun. Il-proġett li qed jitmexxa mill-Ministeru għal Għawdex issa se jidħol f'fażi oħra, bix-xogħol fuq il-faċċata li ser ikollha dehra moderna ħafna u l-istallazzjoni tas-servizzi u għadd ta' faċilitajiet. Wara li tlesta t-tħaffir, il-bini ta' Ċentru Akkwatiku u Sportiv ġdid fir-Rabat Għawdex beda bħal dan iż-żmien sena u din il-fażi tax-xogħol hi kważi lesta. Mifrux fuq medda art ta' aktar minn ħamest'elef metru kwadru, id-dehra weħidha tal-istruttura minn barra turi l-ħemel ta' xogħol li sar fl-aħħar tnax-il xahar. Madankollu, dawra mal-lant tax-xogħol fuq ġewwa turi li x-xogħol ta' kostruzzjoni hu avvanzat ħafna. "Ix-xogħol tal-kostruzzjoni kważi komplut. Diġà ffurmat il-pixxina ta' qies Olimpiku. Għandna mbagħad il-kumpless sportiv li reġa' tiela' mill-ġdid b'aktar faċilitajiet. Però aktar minn hekk issa nħarsu 'l quddiem għall-fażi li jmiss tal-kostruzzjoni fejn tinkorpora l-faċċata ultra moderna ta' dan il-kumpless u nibdew il-finishing." Iċ-ċentru ser ikollu żewġ pixxini – waħda ta' livell Olimpiku kbira 50 metru b'25 metru u b'faċilitajiet għall-ispettaturi. Il-pixxina l-oħra se tkun dedikata għar-rijabilitazzjoni u ħtiġijiet terapewtiċi ta' persuni li għandhom diffikutlajiet ta' mobilita' bħal anzjani u persuni b'diżabilità. Aspett ieħor tal-proġett hu padiljun sportiv ġdid b'faċilijiet fuq ġewwa għal diversi dixxiplini sportivi bħall-ġinnastika, il-basketball, il-badminton, l-isquash, il-weightlifting, l-arti marzjali u l-yoga. Barra minn hekk, ser ikun hemm spazju fuq barra għal sport ieħor bħat-tennis; gym; faċilitajiet tal-ewwel għajnuna; u kmamar li huma maħsuba biex jgħinu fl-operat ta' għaqdiet sportivi Għawdxin. Il-perit tal-proġett, Godwin Sultana, spjega l-użu li jista' jkollha l-pixxina ż-żgħira u qal li ċ-Ċentru Akkwatiku u Sportiv għandu wkoll skop edukattiv li jintiseġ mal-kurrikulu edukattiv. Il-Ministru Clint Camilleri qal li apparti għall-Għawdxin, la darba jitlesta dan il-proġett hu maħsub li jattira turiżmu sportiv.